มายลิตเติ้ลโพนี่: มิตรภาพอันแสนวิเศษ

***มายลิตเติ้ลโพนี่: มิตรภาพอันแสนวิเศษ*** () เป็นชุดการ์ตูนโทรทัศน์สำหรับเด็กที่พัฒนามาจากแฟรนไชส์ของเล่นมายลิตเติ้ลโพนี่ของฮาสโบร โดยผู้คนส่วนใหญ่มักเรียกว่าเป็นรุ่นที่สี่ (G4) ของแฟรนไชส์ ซีรีส์ดำเนินเนื้อเรื่องจากยูนิคอร์นขยันเรียน (ภายหลังเป็นอาลิคอร์น) ทไวไลท์ สปาร์คเคิล และเพื่อนของเธอแอปเปิลแจ็ค แรริตี้ ฟลัทเตอร์ชาย เรนโบว์แดช พิงกี้พาย และผู้ช่วยมังกรของเธออย่างสไปค์ โดยพวกเธอออกเดินทางผจญภัยและช่วยเหลือปัญหาทั่วทั้งเอเควสเทียร์ และสุดท้ายทุกปัญหาก็คลี่คลายลงด้วยมิตรภาพของพวกเธอ

ชุดแอนิเมชันในแฟลชออกอากาศทางดิสคอเวอรี แฟมิลี (ต่อมาคือเดอะฮับ) ตั้งแต่วันที่ 10&nbsp;ตุลาคม ค.ศ. 2010 ถึงวันที่ 12&nbsp;ตุลาคม ค.ศ. 2019 ฮาสโบรเลือกนักวาดภาพแอนิเมชันลอเรน ฟอสต์ มาเป็นผู้อำนวยการฝ่ายสร้างสรรค์และบริหารรายการ ฟอสต์ได้สร้างสรรค์ตัวละครให้มีความลึกซึ้งยิ่งขึ้นและฉากผจญภัยที่ราวกับกำลังเล่นของเล่นอยู่จริง ๆ อีกทั้งยังผสมผสานองค์ประกอบความแฟนตาซีเข้าไปในการ์ตูนด้วย อย่างไรก็ตาม เนื่องจากระยะเวลาที่เร่งรีบและขาดการควบคุมความสร้างสรรค์ ฟอสต์จึงออกจากซีรีส์ในช่วงฤดูกาลที่สอง

ซีรีส์*มิตรภาพอันแสนวิเศษ*กลายเป็นหนึ่งในผลงานที่ได้รับความนิยมสูงสุดในประวัติศาสตร์ของเดอะฮับ แม้จะมีกลุ่มเป้าหมายเป็นเด็กผู้หญิง แต่ซีรีส์ดึงดูดผู้ชมที่มีอายุมากกว่า ซึ่งส่วนใหญ่เป็นผู้ใหญ่เพศชาย ซีรีส์ได้สร้างโอกาสมากมายในการขายสินค้าใหม่ ๆ ของแฟรนไชส์ฮาสโบร์อีกด้วย เช่น "*[[มายลิตเติ้ลโพนี่ เอเควสเทียร์เกิร์ล]]*" ที่เปิดตัวใน ค.ศ. 2013 และดำเนินควบคู่ไปกับซีรีส์นี้เป็นเวลาหกปี นอกจากนี้ยังมีการดัดแปลงซีรีส์เป็นภาพยนตร์ขนาดยาวในชื่อ "*[[มาย ลิตเติ้ล โพนี่ เดอะ มูฟวี่ (ภาพยนตร์ ค.ศ. 2017)|มายลิตเติ้ลโพนี่ เดอะมูฟวี่]]*" โดยออกฉายในเดือนตุลาคม ค.ศ. 2017 ในสหรัฐ และ "*[[มายลิตเติ้ลโพนี่ โพนี่ไลฟ์]]*" ซึ่งเป็นซีรีส์คอเมดี้ภาคแยก ออกอากาศทางช่องดิสคอเวอรี แฟมิลี ในเดือนพฤศจิกายน ค.ศ. 2020

## จุดกำเนิด
### ประวัติของแฟรนไชส์
อดีตมายลิตเติ้ลโพนี่ ไม่ใช่การ์ตูนดังในปัจจุบัน แต่เป็นหนึ่งในผลิตภัณฑ์ของเล่น ของบริษัท Harbro inc. ออกจำหน่ายครั้งแรกเมื่อปี พ.ศ. 2524 (ค.ศ. 1981) ซึ่งได้รับความนิยมเป็นอย่างมากในช่วงนั้น ต่อมาได้สร้างเป็นการ์ตูนแอนิเมชั่นออกอากาศเป็นตอนพิเศษเป็นครั้งแรกในปี พ.ศ. 2527 (ค.ศ. 1984) โดยมีรุ่นของการ์ตูนแบ่งเป็น 4 รุ่น

#### รุ่น G1 (พ.ศ. 2524 - พ.ศ. 2535)
ในรุ่นแรก Hasbro เริ่มออกอากาศ การ์ตูนแอนิเมชั่นเป็นครั้งแรก เป็นตอนพิเศษออกอากาศทางโทรทัศน์ซึ่งได้รับความนิยม และ Hasbro ก็ได้สร้างภาพยนตร์แอนิเมชั่นในชื่อเรื่อง **My little pony: The Movie** เพื่อตอบสนองความนิยม แต่ภาพยนตร์ก็มิได้ประสบความสำเร็จเท่าที่ควร (ว่ากันว่าใช้ทุนสร้าง 10 ล้านเหรียญ แต่รายได้ไม่ถึง 6 ล้านเหรียญ) และถูกวิจารณ์อย่างย่อยยับ โดยมีข้อวิจารณ์ว่า  *เป็นหนังที่สร้างขึ้นเพื่อโฆษณาสินค้าเท่านั้น* ในปีต่อมา มายลิตเติ้ลโพนี่ ได้เริ่มออกอากาศในรูปแบบซีรีส์ ในชื่อ **My little pony 'n Friend** เป็นการ์ตูนในประเภทแอ็คชั่น-แฟนตาซี ซึ่งจะเน้นกลุ่มเด็กเล็กเป็นหลัก และประสบความสำเร็จเท่าที่ควร ซึ่งมีเด็กผู้ชายที่ชื่นชอบการ์ตูนเรื่องนี้ด้วย
 

ในอีก 5 ปีต่อมา ในปี  พ.ศ. 2535  (ค.ศ. 1992) มายลิตเติ้ลโพนี่กลับมาออกอากาศอีกครั้งในรูปแบบใหม่ ทั้งตัวละคร และเนื้อเรื่องในชื่อเรื่อง **My little pony Tales**  ซึ่งได้นำสิ่งที่ได้รับความนิยมในช่วงนั้นมาใส่เป็นองค์ประกอบในเนื้อเรื่อง เช่น "การใส่ปลอกขา" "การทำผม" รวมทั้งตัวละครในเรื่องมีรูปแบบการใช้ชีวิตแบบยุค 90 เป็นการ์ตูนในประเภทชีวิตประจำวัน ซึ่งจะเน้นกลุ่มเด็กหญิงและเด็กโตเป็นหลัก แต่ซีรีส์นี้ไม่ประสบความสำเร็จเท่าที่ควร และยุติออกอากาศในปีเดียวกัน

#### รุ่น G2 (พ.ศ. 2540 - พ.ศ. 2546)
ในรุ่นนี้ Harbro ได้ยุติการทำแอนิเมชั่น และหันไปจำหน่ายของเล่นแทน ซึ่งก็ประสบความสำเร็จอยู่พอสมควร และของเล่นมีการพัฒนาไปเรื่อยๆตามลำดับ

#### รุ่น G3-3.5 (พ.ศ. 2546 - พ.ศ. 2553)
ในปี พ.ศ. 2546 (ค.ศ. 2003) Hasbro ได้กลับมาทำแอนิเมชั่นการ์ตูนมายลิตเติ้ลโพนี่อีกครั้ง โดยได้เปลี่ยนแปลงรูปแบบต่าง ๆ ทั้งหมด โดยออกแนวแฟนตาซีเป็นหลัก เนื้อเรื่องเป็นแนวจินตนิมิต เน้นไปยังกลุ่มเด็กเล็กเป็นหลัก และเน้นทำลงสื่อวิดิทัศน์ และน้อยตอนนักที่จะเอาออกอากาศ ซึ่งเนื้อเรื่องขาดความน่าสนใจ แอนิเมชั่นไร้แรงดึงดูด และความนิยมตกต่ำถึงขีดสุด นับได้ว่ารุ่นนี้เป็นรุ่นตกต่ำที่สุดของมายลิตเติ้ลโพนี่เลยก็ว่าได้ และทุกคนเห็นว่าสร้างขึ้นมาเพื่อโปรโมตของเล่นไปเท่านั้น

### จุดกำเนิด G4
จากความล้มเหลวของ G3 และภาพยนตร์ทรานส์ฟอร์มเมอร์ส ของ ไมเคิล เบย์ สามารถช่วยให้ยอดขายของเล่นทรานส์ฟอร์มเมอร์สมียอดขายพุ่งทะยาน ฮาสโบรต้องการที่จะนำแฟรนไชส์มายลิตเติ้ลโพนี่กลับมาผลิตและปรับปรุงใหม่อีกครั้ง โดยมีความต้องการที่จะปรับเนื้อเรื่องและรสนิยมให้เข้ากับเด็กผู้หญิง ตามคำแนะนำของมาร์กาเร็ต โลช ผู้จัดการของฮับ เน็คเวิร์ค ได้ทบทวนถึงคุณสมบัติสำคัญของการจัดสร้างคือขอบเขตและอิทธิพลของผู้ชม รองประธานอาวุโส ลินดา สไตเนอร์ หนึ่งในคนที่ชื่นชอบแฟรนไชส์นี้ ยังได้แนะนำเช่นกันว่า "ควรให้ความใส่ใจกับกลุ่มผู้คนส่วนใหญ่" ด้วยแนวคิดเด็กดูได้ ผู้ใหญ่ดูดี ซึ่งเป็นธีมสำคัญของฮับ เน็คเวิร์ค โดยธีมหลักที่ฮาสโบรคิดไว้คือเรื่องราวของมิตรภาพและการอยู่ร่วมสังคม และอีกปัจจัยพวกเขากำหนดคือการเขล่นของเล่นในกลุ่มเด็ก ๆ

upright|thumb|left|ลอเรน ฟอร์ส ผู้สร้าง ''มายลิตเติ้ลโพนี่: มิตรภาพอันแสนวิเศษ''
อะนิเมเตอร์และผู้เขียน ลอเรน ฟอสต์ ติดต่อกับฮาสโบร โดยเธอกำลังพยายามที่จะขอให้ผลิตภัณฑ์ของเล่นของเธอ Galaxy Girls เป็นซีรีส์การ์ตูน ฟอสต์เคยทำงานเป็นเบื้องหลังการ์ตูนที่ประสบความสำเร็จเรื่อง พาวเวอร์พัฟฟ์เกิลส์ และ ฟอสเตอร์ โฮม..บ้านของผองเพื่อนในจินตนาการ ถึงแม้ว่าการ์ตูนเหล่านี้จะประสบความสำเร็จอย่างกว้างขวางแต่ความคิดของเธอที่ปฏิเสธจากหลายสตูดิโอและเครื่องข่ายด้วยความคิดที่ว่า การ์ตูนสำหรับเด็กผู้หญิงมักจะไม่ประสบผลสำเร็จ เมื่อเธอได้ติดต่อ ลิซ่า ลิคช์ จากฮาสโบร สตูดิโอ, ลิคช์ได้นำผลงานที่เพิ่งเสร็จของมายลิตเติ้ลโพนี่ "Princess Promenade" ให้ฟอสต์ดู ลิคช์คิดว่าสไตล์ของฟอสต์สามารถเข้ากันได้ดีกับเรื่องนี้และได้ร้องขอให้เธอคิด "ไอเดียที่จะนำมาจัดสร้างในแฟรนไชส์ใหม่"

ฟอร์สได้รับการว่าจ้างจากฮาสโบรให้สร้างโครงเรื่องหลัก และให้เธอช่วยเหลือเพิ่มเติมเกี่ยวกับแนวคิดของเรื่อง ฟอร์สกล่าวว่าเธอรู้สึก "ไม่เชื่อมั่นเป็นอย่างมาก" ในช่วงรับงานช่วงแรกเพราะเธอพบว่าโชว์สำหรับของเล่นเรื่องนี้มีความน่าเบื่อและไม่เป็นที่จดจำ มายลิตเติ้ลโพนี่คือหนึ่งในของเล่นโปรดของเธอในวัยเด็ก แต่เธอรู้สึกผิดหวังที่จินตนาการของเธอในเวลานั้นไม่เหมือนกับโชว์จริง ๆ ฟอร์สได้กล่าวถึงโชว์เก่า ๆ ว่า "มีแต่ปาร์ตี้น้ำชาไม่จบสิ้น ขำอย่างไร้เหตุผล และปราบตัวร้ายสำเร็จเพียงแค่แบ่งปันให้เขาหรือร้องไห้" ด้วยโอกาสที่จะได้ร่วมทำงานในมายลิตเติ้ลโพนี่ เธอหวังที่จะพัฒนาให้เป็น "การ์ตูนเด็กผู้หญิงที่ไม่มีแต่ความน่ารักหวานแหวว, ตัวละครไร้ความสมดุลและติ๊งต๊อง" เธอจึงออกแบบตัวละครและโชว์ให้มีองค์ประกอบที่ขัดแย้งต่อแบบแผนของความเป็นหญิง เช่นเป็นกลุ่มตัวละครที่มีความแตกต่างกันและมักทะเลาะกันแต่สุดท้ายก็เป็นเพื่อนกันได้ และแนวคิดที่ผู้หญิงไม่สมควรถูกจำกัดในสิ่งที่คนส่วนใหญ่บอกให้ทำและไม่ทำ องค์ประกอบและนิสัยของตัวละครได้รับแนวคิดมาจากจินตนาการของเธอในวัยเด็ก และบางส่วนก็ได้แรงบันดาลใจจากการ์ตูนที่พี่ชายของเธอดูและเติบโตมาเช่น ทรานส์ฟอร์มเมอร์ส และ จีไอโจ เธอคิดที่จะสร้าง "เฟรนชิบ อิส เมจิค" สำหรับเด็กอายุ 8 ขวบ ฟอร์สยังเล็งให้ตัวละครนั้น "เป็นที่จดจำ" และมีแบบแผนของความเป็นหญิง (เช่นการเป็นหนอนหนังสือ) เพื่อเพิ่ทความน่าสนใจให้กับคนดูโดยเฉพาะหญิงสาว

ฟอร์สระบุด้วยว่าขณะที่เธอกำลังเสนอไอเดียต่าง ๆ ให้ฮาสโบร เธอก็ได้รับแรงบันดาลใจเพิ่มขึ้นอีกจากการตอบรับเชิงบวกในการที่จะฉีกแนวเดิม ๆ ของพวกเขา ฟอร์สได้เขียนโครงเรื่องให้มีเนื้อหาเกี่ยวกับการผจญภัยและเพิ่มเติมในเรื่องความสัมพันธ์ แต่การจะให้กลุ่มคนดูหญิงสาวจดจำมีความยากมากที่จะทำให้เนื้อหาเป็นเรื่องราวผจญภัย เธอจึงตัดแนวคิดนี้ออกไปบางส่วนและเพิ่มเติมเนื้อหาเกี่ยวกับการแลกเปลี่ยนความคิดของตัวละคร โชว์ยังมีการเพิ่มสัตว์ในจินตนาการที่จะทำให้เด็กหวาดกลัวเช่น มังกร, ไฮดรา แต่ก็ยังเน้นเรื่องราวมิตรภาพของตัวละครโดยให้มีความตลกขบขัน เมื่อถึงเวลาการอนุมัติโชว์นี้ ฟอร์สได้ส่งสคริปต์สำหรับโชว์นี้เป็นจำนวน 3 ตอน

ฟอร์สเริ่มวาดภาพสเก็ตช์ตัวละครซึ่งปรากฏอยู่ในหน้าเดเวียนอาร์ทของเธอ โดยนำตัวละครจากซีรีส์เก่ามาดัดแปลง (เช่น ทไวไลท์, แอปเปิ้ลแจ๊ค, ไฟร์ฟาย, เซอร์ไพรส์, โพซี่และสปาร์เคอร์) ซึ่งต่อมาก็ได้พัฒนาเป็นตัวละครหลักของโชว์ ฮาสโบรอนุมัติโชว์นี้และให้ฟอร์สเป็นผู้อำนวยการโปรดิวเซอร์ และให้เธอทำเนื้อเรื่องให้เสร็จสมบูรณ์ ฟอร์สจึงให้ มาร์ติน แอนโซลาบีเฮียร์ และ พอล รูดิช คนที่เคยทำงานให้แอนิเมชันเรื่องอื่น ๆ กับเธอ, รูดิชเป็นต้นคิดของเธอที่จะให้เพกาซัสเป็นโพนี่สำหรับควบคุมสภาพอากาศในอเควสเทรียรวมถึงตัวละคร "ไนท์แมร์มูน" ด้วย ในระหว่างนี้ฟอร์สได้ขอคำปรึกษาจาก เคร็ก แมคแครกเกน สามีของเธอและผู้สร้าง พาวเวอร์พัฟฟ์เกิลส์ และ ฟอสเตอร์ โฮม..บ้านของผองเพื่อนในจินตนาการ, หลังจากดูเวอร์ชันเริ่มต้นของเนื้อเรื่อง ฮาสโบรได้ขอให้ทีมของฟอร์สสร้างตัวละครเพิ่มเติม ต่อมาฟอร์สได้นำ เดฟ แดนเน็ต และ ลินน์ เนย์เลอร์ เพื่อปรับแต่งสไตล์พื้นหลังและตัวละคร

เมื่อเสร็จสิ้นการเขียนเนื้อเรื่อง ฮาสโบรและฟอร์สได้ตามหาสตูดิโอสำหรับสร้างแอนิเมชัน, Studio B โปรดักชั่น (ต่อมาเปลี่ยนชื่อเป็น DHX Media ในวันที่ 8 กันยายน ค.ศ. 2010 จากการร่วมเป็นหุ้นส่วนของบริษัท DHX) ได้สร้างแอนิเมชันโดยใช้โปรแกรมอะโดบี แฟลช ให้กับแอนิเมชันที่มีสัตว์เป็นจำนวนมาก ทำให้ฟอร์สรู้สึกว่าพวกเขาคือทางเลือกที่ดี Studio B ได้ขอให้ เจย์สัน ธีสเซน เป็นไดเรกเตอร์ ซึ่งฟอร์สก็เห็นด้วย เธอ, ธีสเซน, และเจมส์ วุตตอน สร้างช็อทสั้น ๆ สองนาทีเพื่อนำเสนอให้กับฮาสโบร ทำให้บริษัทได้อนุมัติการจัดสร้างโชว์อย่างเต็มรูปแบบ โดยฟอร์สได้คาดการณ์ว่าการพัฒนาโชว์ให้ได้รับการอนุมัตินี้ใช้เวลายาวนานมากถึงหนึ่งปี

## เนื้อเรื่อง

กาลครั้งหนึ่งในดินแดนแห่งเวทมนตร์ นามว่า "เอเควสเทรีย" (Equestria) มีเจ้าหญิง 2 สองพี่น้อง ร่วมกันปกครองและสร้างมิตรภาพ ผู้พี่ได้ใช้พลังแห่งยูนิคอร์น (Unicorn) นำพระอาทิตย์ขึ้นยามเช้า ผู้น้องนำพระจันทร์ขึ้นยามราตรี ทั้งสองสร้างความสมดุลให้กับโลก แต่เมื่อเวลาผ่านไป ผู้น้องเกิดความแคลงใจที่เหล่าโพนี่ (Pony) เล่นและเริงร่าในยามกลางวันของผู้พี่แต่หลับไหลในยามราตรีของผู้น้อง แม้ผู้พี่พยายามอธิบายให้ผู้น้องได้เข้าใจ แต่ด้วยความแคลงใจที่มีอยู่ในใจของผู้น้อง ได้เปลี่ยนให้ผู้น้องกลายเป็นเงาแห่งความชั่วร้าย ชื่อว่า "ไนท์แมร์มูน" (Nightmaremoon) เธอกล่าวว่าเธอจะทำให้ดินแดนตกอยู่ในราตรีอันเป็นนิรันดร์ แต่ผู้พี่ได้ใช้พลังสูงสุดที่เหล่าโพนี่รู้จัก คือ "ศิลาแห่งความสามัคคี" (The Element of Harmony) เธอได้ใช้พลังของศิลาแห่งความสามัคคีกำจัดผู้น้องและขังผู้น้องไว้ยังดวงจันทร์ นับตั้งแต่นั้นมาผู้พี่ก็ได้รับหน้าที่ในการนำทั้งดวงอาทิตย์และดวงจันทร์ขึ้น และเอเควสเทรียก็กลับมาสงบสุขตั้งแต่นั้นเป็นต้นมา แต่มีคำทำนายกล่าวไว้ว่า เมื่อเวลาผ่านไป 1,000 ปี เหล่าดวงดาวจะช่วยให้ "ไนท์แมร์มูน" กลับมาและทำให้ดินแดนตกอยู่ในความมือของราตรีอีกครั้ง "ทไวไลท์ สปาร์คเคิล" (Twilight Sparkle) ยูนิคอร์นผู้รอบรู้ ฉลาด หมกตัวอยู่กับการเรียนและหนังสือได้รู้ถึงคำทำนายนี้จึงได้ส่งคำเตือนไปยังผู้เป็นอาจารย์ของตนและเป็นผู้ปกครองเอเควสเทรีย "เจ้าหญิงเซเลสเทีย" (Princess Celestia) แต่เจ้าหญิงเซเลสเทียตอบกลับว่าเป็นเพียงเรื่องไร้สาระและบอกให้ทไวไลท์หยุดอ่านนิทานปรัมปราได้แล้ว เจ้าหญิงทำการส่งเธอไปยัง "โพนี่วิลล์" (Ponyville) พร้อมกับ สไปค์" (Spike) มังกรน้อยเพื่อนของทไวไลท์ เพื่อให้ไปจัดการกับงาน "เทศกาลซัมเมอร์ซัน" (Summersun Celebretion) พร้อมกับการหาเพื่อนใหม่ เมื่อทไวไลท์ไปถึงเธอได้พบกับ "พิงค์กี้พาย" (Pinkie Pie) แต่เธอก็ตกใจที่พบทไวไลท์และวิ่งหนีหายไป ทไวไลท์ได้เดินทางไปต่อยัง "สวีทแอปเปิ้ล เอเคอร์" (Sweet Apple Acer) ได้พบกับ "แอปเปิ้ลแจ็ค" (Applejack) เพื่อตรวจสอบอาหารและครอบครัวแอปเปิ้ล (Apple Family) จบจากที่นั่น ทไวไลท์ก็ได้ไปตรวจสอบการจัดการสภาพอากาศ พบกับ "เรนโบว์แดช" (Rainbow Dash) หลังจากที่ได้คุยกันเล็กน้อยและทำความรู้จักกันนิดหน่อย เรนโบว์แดชก็ได้แสดงให้เห็นถึงความสามรถในการบินของเธอ ทไวไลท์ได้ไปที่ศาลากลางและตรวจความเรียบร้อยของการตกแต่ง ได้พบกับ "แรร์ริตี้" (Rarity) เมื่อสไปค์เห็นแรร์ริตี้ ก็เกิดอาการตกหลุมรักทันที แรร์ริตี้ได้พาทไวไลท์ไปแต่งหน้าทำผมใหม่ จากนั้นเธอได้ไปพบ "ฟลัตเทอร์ชาย" (Fluttershy) ที่กำลังฝึกซ้อมนกให้ร้องเพลงอยู่ ฟลัตเทอร์ชายได้คุยกับทไวไลท์จนกระทั่งทั้งสามมาถึง "ห้องสมุดโกลเด้นโอ๊ก" (Golden Oak Library) เจอพิงค์กี้พายที่ได้พบตอนแรกครั้งมาถึงโพนี่วิลล์ จัดปาร์ตี้เอาไว้ให้พร้อมกับเหล่าผองเพื่อนโพนี่อีกมากมาย แต่ทไวไลท์ก็ได้ปฏิเสธที่จะสร้างความสัมพันธ์กับโพนี่ตัวอื่น ๆ จนกระทั่งเช้ามืดของวันงานเทศกาลซัมเมอร์ซัน โพนี่ทุกตัวได้ไปรวมตัวกัน ณ ศาลากลางเมืองเพื่อตั้งตารอการนำดวงอาทิตย์ขึ้นของเจ้าหญิงเซเลสเทีย แต่ปรากฏว่าเมื่อถึงเวลา เจ้าหญิงกลับหายตัวไปและได้ปรากฏตัวไนท์แมร์มูนขึ้นมาแทน ทไวไลท์และผองเพื่อนทั้ง 5 ที่พบกับในเมืองจึงต้องร่วมเดินทางตามหา "ศิลาแห่งความสามัคคีทั้ง 5" ณ ปราสาทแห่งสองพี่น้อง (The Castle of the Two Sister) หรือก็คือป่าเอเวอร์ฟรี (Everfree Forest) เพื่อจัดการกับไนท์แมร์มูน ระหว่างเดินทางไปนั้นได้เกิดเรื่องต่าง ๆ ขึ้นแต่ก็ได้ผ่านไปด้วยดี จนถึงปราสาทแห่งสองพี่น้อง ทั้งหมดได้เจอศิลาแห่งความสามัคคีทั้งห้าพร้อมกับไนท์แมร์มูน แต่ไนท์แมร์มูนก็ได้ทำให้ศิลาแตกออกเป็นเสี่ยง ๆ สุดท้ายทไวไลท์และเพื่อน ๆ ของเธอได้แสดงให้เห็นถึงจิตวิญญาณแห่งศิลาแห่งความสามัคคี และได้ปรากฏศิลาแห่งความสามัคคีชิ้นที่ 6 ขึ้น เกิดเป็นพลังสายรุ้งขึ้นมาทำลายไนท์แมร์มูน เรื่องราวทุกอย่างได้จบลง และทันใดนั้น เจ้าหญิงเซเลสเทีย ก็ได้ปรากฏตัวพร้อมกับการนำดวงอาทิตย์ขึ้นและได้บอกกล่าวเรื่องราวและเหตุผลต่าง ๆ ธออกว่า ไนท์แมร์มูน คือ "เจ้าหญิงลูน่า" (Princess Luna) ผู้เป็นน้องสาวของเธอ เมื่อความจริงปรากฏทุกอย่างก็จบลง เจ้าหญิงเซเลสเทียจะให้ทไวไลท์กลับไปยัง "แคนเทอร์ล็อต" (Canterlot) แต่ทไวไลท์ก็ได้บอกกลับไปว่าตนอยากอยู่ที่โพนี่วิลล์กับ "เพื่อน ๆ " ของเธอ (เนื้อเรื่องข้างต้นเป็นเนื้อเรื่องของ My Little Pony : Friendship is Magic Season 1 Episode 1 และ 2 และเป็นจุดเริ่มต้นของซีรีส์ในเจเนอเรชั่นนี้ทั้งหมด)

## ตัวละคร

### ตัวละครหลัก

* **เจ้าหญิง ทไวไลท์ สปาร์คเคิล (Princess Twilight Sparkle)**

ตัวเอกของเรื่อง เธอเป็นยูนิคอร์นและได้รับตำแน่งอัลลิคอร์นเมื่อเติบโตขึ้นและได้เป็นเจ้าหญิง เธอมีดวงตาสีม่วงเข้ม ลำตัวสีม่วงอ่อน แผงคอและหางสามสี คือ สีน้ำเงินเข้ม, สีม่วง และสีชมพู มีคิวตี้มาร์คเป็นดาว 6 แฉกสีขาว โดยมีดาว 6 แฉกสีชมพูทับอยู่ และดาว 6 แฉกสีขาว 5 ดวงล้อมรอบ เธอเรียนเกี่ยวกับเวทมนตร์ เก่งเรื่องการคิดและจัดการ มีพี่ชายชื่อไชนิ่งอาร์เมอร์ มีคู่หูเป็นลูกมังกรชื่อ สไปค์ และมีนกฮูกชื่ออาวอลิเชียส เธอเป็นตัวละครหลักที่ได้รับภารกิจจากเจ้าหญิงเซเลสเทีย ให้เดินทางมาที่ โพนี่วิลล์ เพื่อมาเรียนรู้สิ่งที่เรียกว่ามิตรภาพ ซึ่งที่นี่เอง ทำให้เธอได้พบกับเพื่อน ๆ และการผจญภัยมากมาย ต่อมาได้กลายเป็นอัลลิคอร์นและเจ้าหญิงเซเลสเทียก็แต่งตั้งให้เธอเป็นเจ้าหญิง โดย**ทไวไลท์เป็นสัญลักษณ์แห่งเวทมนตร์**

* **แอปเปิ้ลแจ็ค (Applejack)**

ม้าตัวสีส้ม แผงคอและหางสีเหลือง ตาสีเขียว มีคิวตี้มาร์คเป็นแอปเปิ้ลสีแดง 3 ผล เธอทำงานที่ไร่สวีทแอปเปิ้ลเอเคอร์กับยายของเธอ มีพี่ชายชื่อบิ๊กแม็กอินทอช และน้องสาวชื่อแอปเปิ้ลบลูม มีสุนัขชื่อวิโนน่า แอปเปิ้ลแจ็คเป็นหนึ่งในตัวละครที่มีความแข็งแรงทางร่างกายค่อนข้างสูงเนื่องจากต้องทำงานในไร่ตลอดเวลา เธอมีนิสัยชอบช่วยเหลือคนอื่นและเป็นที่พึ่งพาได้ เธอไม่เคยปฏิเสธที่จะช่วยเหลือคนอื่น และเป็นตัวละครที่มีนิสัยขยันหมั่นเพียรมาก ๆ ไม่เคยบ่นเรื่องความสกปรกหรือเหงื่อเลย เธอจะสวมหมวกสีน้ำตาลอ่อนอยู่ตลอดเวลา แม้จะดูเหมือนไม่ค่อยมีความเรียบร้อยเท่าไหร่ และเธอทำขนมได้เก่งมาก โดย**แอปเปิ้ลแจ็คเป็นสัญลักษณ์แห่งความซื่อสัตย์** 

* **เรนโบว์แดช (Rainbow Dash)**

ม้าเพกาซัสตัวสีฟ้า แผงคอและหางสีรุ้ง ตาสีชมพู มีคิวตี้มาร์คเป็นเมฆและสายฟ้า 3 สี คือ สีแดง, สีเหลือง และสีน้ำเงิน มีเต่าชื่อแทงค์ เรนโบว์แดชเป็นสาวเลือดร้อน นิสัยเหมือนผู้ชาย เป็นเพกาซัสที่บินเก่งมาก ชอบการแข่งขันและรักการผจญภัยมาก ไม่ชอบความสวย มีความกล้าหาญเป็นที่สุดจนบางครั้งก็นำพาความเดือดร้อนมาสู่กลุ่มเพื่อน แต่ถึงอย่างไรก็ตามเป็นคนที่ไม่เคยคิดทิ้งหรือหักหลังเพื่อนแต่อย่างใด ชื่นชอบการแข่งขัน โดยเฉพาะอย่างยิ่งเรื่องของกีฬาและความสนุก ความใฝ่ฝันสูงสุดของเรนโบว์แดชคือการเข้าร่วมกับหน่วย วันเดอร์โบลท์และเธอทำมันได้สำเร็จ โดย**เรนโบว์แดชเป็นสัญลักษณ์แห่งความจงรักภักดี**

* **แรริตี้ (Rarity)**

ม้ายูนิคอร์นตัวสีขาว แผงคอและหางม้วนเกลียวสีครามไล่ระดับไปถึงสีม่วง ตาสีน้ำเงินและทาเปลือกตาด้วยสีฟ้าอ่อน มีคิวตี้มาร์คเป็นเพชรสีฟ้า 3 เม็ด มีแมวชื่อโอปอล์เซนส์ เป็นตัวละครที่ชื่นชอบในแฟชั่นและการออกแบบ รักความสวยงามและความสะอาด เธอมักจะเป็นยูนิคอร์นที่พูดจาอ่อนหวานและชอบช่วยเหลือผู้อื่นอยู่เสมอถึงแม้จะดูขัดกับบุคลิกที่แสนเอาแต่ใจในบางที เธอมีชื่อเสียงในวงการแฟชั่นของโลกโพนี่และมีร้านตัดเย็บเสื้อผ้าเป็นของตนเอง โดย**แรริตี้เป็นสัญลักษณ์แห่งความเอื้อเฟื้อเผื่อแผ่**

* **พิงค์กี้พาย (Pinkie Pie)**

ม้าตัวสีชมพูอ่อน แผงคอและหางฟูฟ่องสีชมพูเข้ม ตาสีฟ้า มีคิวตี้มาร์คเป็นลูกโป่ง 3 ใบ โดยจะเป็นลูกโป่งสีฟ้า 2 ใบ และลูกโป่งสีเหลือง 1 ใบ เธอเป็นโพนี่ที่มีชีวิตชีวา กระตือรือร้น มีความสุข พูดเก่ง รักสนุกสนาน รักที่จะหัวเราะ ชื่นชอบงานปาร์ตี้และการทำเซอร์ไพร์สเป็นอย่างมาก แต่สำคัญคือ ในบรรดาตัวละครทั้งหมด เธอมีนิสัยรั่วมากที่สุดอีกด้วย เธอยังมีสัตว์เลี้ยงเป็นจระเข้ที่ไม่มีฟันชื่อ กัมมี่ เธอทำงานที่ร้านขายเค้ก ชูการ์คิวบ์ คอร์นเนอร์ โดย**พิงค์กี้พายเป็นสัญลักษณ์แห่งเสียงหัวเราะ**

* **ฟลัทเตอร์ชาย (Fluttershy)**

ม้าเพกาซัสตัวสีเหลือง แผงคอและหางสีชมพูอ่อน ตาสีน้ำเงินอมเขียว มีคิวตี้มาร์คเป็นผีเสื้อสีชมพู 3 ตัว เธอมีนิสัยมีขี้อายแต่เธอชอบที่จะร้องเพลงและดูแลสัตว์ต่างๆ เธอมีสัตว์เลี้ยงหลักที่เป็นทั้งคู่หูและผู้ช่วยของเธอเป็นกระต่ายน้อยชื่อ แองเจิ้ล ด้วยนิสัยความมีเมตตากรุณาต่อสัตว์และสิ่งมีชิวิตทุกชีวิต เธอมีบทบาทสำคัญอย่างมากในการช่วยคลี่คลายสถานการณ์ต่าง ๆ โดยเฉพาะอย่างยิ่งสถานการณ์ที่มีสัตว์มาเกี่ยวข้อง แม้จะเห็นว่าเธอมีความอ่อนโยน แต่ฟลัทเตอร์ชายจะมีนิสัยขี้อายและขี้กลัว มีเสียงอันไพเราะ หากอยู่ในภาวะคับขันเธอจะกลายเป็นคนที่กล้าหาญอย่างไม่น่าเชื่อ โดย**ฟลัทเตอร์ชายเป็นสัญลักษณ์แห่งความเมตตา**

* **สไปค์ (Spike)**

มังกรที่มีเกล็ดสีม่วงอ่อนและแผงคอสีเขียว เป็นผู้ช่วยของทไวไลท์ในการคอยดูแลงานบ้านต่าง ๆ ในห้องสมุด รวมไปถึงช่วยเหลือเธอยามที่เธอต้องการอีกด้วย สไปค์อยู่ร่วมกับทไวไลท์มาตั้งแต่ยังเด็ก จึงทำให้ทั้งคู่มีความสัมพันธ์เหมือนพี่สาวกับน้องชายมาก เขาจะมีลักษณะนิสัยคล้ายพ่อบ้านเสียมากกว่า ครั้งแรกที่เจอแรร์ริตี้ เขาก็ตกหลุมรักเธอทันที สไปค์มักจะรับหน้าที่ในการเขียนจดหมายถึงเจ้าหญิงหญิงเซเลสเทีย โดยเขาจะสามารถใช้พลังไฟของตนเองในการส่งจดหมายไปหาองค์หญิงได้ในเวลารวดเร็ว เขาชอบช่วยเหลือม้าโพนี่ต่าง ๆ และคอยเป็นห่วงเพื่อน ๆ อยู่เสมอ

### ตัวละครรอง
* **เจ้าหญิงเซเลสเทีย** (Princess Celestia) เป็นเจ้าหญิงผู้ปกครองเอเควสเทีย มีหน้าที่นำพระอาทิตย์ขึ้นเมื่อถึงเวลาเช้าตรู่ เธอเป็นที่เคารพรักของโพนี่ในเอเควสเทีย ต่อมาเธอได้ผนึกเจ้าหญิงลูน่าที่ได้กลายเป็นไนท์แมร์มูนใว้บนดวงจันทร์ด้วยศิลาธาตุแห่งความปรองดรอง นั่นจึงทำให้เธอต้องทำหน้าที่นำดวงจันทร์และพระอาทิตย์ขึ้นตามเวลากลางวันและกลางคืน ต่อมาเธอได้มีลูกศิษย์ที่ฉลาดเฉลียวนาม "ทไวไลท์" ซึ่งเธอได้ส่งลูกศิษย์คนนี้ไปยังโพนี่วิลล์เพื่อเรียนรู้เกี่ยวกับมิตรภาพก่อนในซีซั่น4เธอจะยุติหน้าที่การเป็นอาจารย์และกลายเป็นแม่บุญธรรมของทไวไลท์ ปัจจุบันในซีซั่น9เธอจะประกาศเกษียณตัวเองพร้อมกับเจ้าหญิงลูน่าและยกบัลลังก์ให้ทไวไลท์

* **เจ้าหญิงลูน่า** ( Princess Luna)   มีหน้าที่นำดวงจันทร์ขึ้นเมื่อถึงเวลากลางคืน เคยไม่พอใจที่ทุกตัวทุกตัวหลับใหลและเมินเฉยในยามราตรีของเธอ จึงไม่ยอมลดพระจันทร์ลงและกลายเป็นไนท์แมร์มูน จนถูกพี่สาวผนึกไว้ที่ดวงจันทร์  แต่สุดท้ายก็กลับมาเป็นคนเดิมและปกครองเอเควสเทรียเหมือนเดิม แม้เธอจะมีเรื่องขัดใจกับพี่สาวอยู่บ่อยครั้งแต่เธอก็รักพี่สาวของเธออย่างมาก เธอปรากฏตัวบ่อยครั้งในฐานะโพนี่ผู้ทำงานในความฝัน เธอจะคอยเปลี่ยนฝันร้ายเป็นฝันดีเสมอ เธอได้ยุติหน้าที่ในการเป็นเจ้าหญิงพร้อมกับพี่สาวของเธอในซีซั่นที่9

* **เจ้าหญิงเคเดนซ์** (Princess Cadence) เป็นอัลลิคอร์น (Alicorn) พี่เลี้ยงของทไวไลท์ในสมัยเด็ก เป็นโพนี่ที่มีนิสัยอ่อนโยนและใจดี มีศักดิ์เป็นเจ้าหญิงเหมือนกับเจ้าหญิงเซเลสเทียและเจ้าหญิงลูน่า ได้แต่งงานกับไชนิ่งอาร์เมอร์ พี่ชายของทไวไลท์ เป็นเจ้าหญิงปกครองอาณาจักรคริสตัล (มีชื่อเต็มว่า "เจ้าหญิงมี อาร์มอเร่ คาเดนซ่า" (Princess Me Armore Cadenza))

* **บิ๊กแม็กอินทอช หรือ บิ๊กแม็ก** (Big Macintosh) พี่ชายของแอปเปิ้ลแจ็คและแอปเปิ้ลบลูม เป็นม้าสีแดงปนส้มและมีผมสีส้ม อาศัยอยู่ที่เดียวกับแอปเปิ้ลแจ็ค  เป็นโพนี่ที่ไม่ค่อยพูด

* **แอปเปิ้ลบลูม** (Apple Bloom) น้องสาวของแอปเปิ้ลแจ็คเป็นลูกม้าน้อยน่ารัก มีตัวสีเหลือง มีผมหางสีแดงและผูกโบสีชมพู อาศัยอยู่ที่เดียวกับแอปเปิ้ลแจ็ค  ไม่ค่อยชอบใจที่แอปเปิ้ลแจ็คทำตัวเหมือนเธอเป็นเด็กและเธอมักคิดว่าสามารถดูแลตนเองได้เพราะเธอโตพอแล้ว เป็นลูกม้าที่ไม่มีคิวตี้มาร์ค เธอคือเพื่อนสนิทของสวีทตี้เบลส์และสคูทาลู เป็นสมาชิกของ คิวตี้มาร์ค ครูเซเดอร์ และได้รับคิวตี้มาร์คในตอน Crusaders of the Lost Mark

* **สวีทตี้เบลล์** (Sweetie Belle) - น้องสาวของแรริตี้ เป็นยูนิคอร์นเหมือนพี่สาวแต่เย็บปักถักร้อยไม่ค่อยเก่ง มีตัวสีขาว ผมหางสองสี สีม่วงอ่อนและชมพูอ่อน เป็นเพื่อนสนิทของแอปเปิ้ลบลูมและสคูทาลู เป็นลูกม้าที่ไม่มีคิวตี้มาร์ค และเป็นสมาชิกของ คิวตี้มาร์ค ครูเซเดอร์ ได้รับคิวตี้มาร์คในตอน Crusaders of the Lost Mark

* **สคูทาลู** (Scootaloo) - ลูกม้าเพกาซัสตัวสีส้มผมสีม่วงแต่เพราะยังเด็กจึงยังบินไม่ได้แต่ขี่สกูตเตอร์เก่งมาก นอกจากนี้ยังให้ความนับถือเรนโบว์แดชเป็นไอดอลอีกด้วย เป็นเพื่อนสนิทของสวีทตี้เบลส์และแอปเปิ้ลบลูม เป็นลูกม้าที่ไม่มีคิวตี้มาร์ค และเป็นสมาชิกของ คิวตี้มาร์ค ครูเซเดอร์ และได้รับคิวตี้มาร์คในตอน Crusaders of the Lost Mark

* **ไชนิ่งอาร์เมอร์** (Shining Armor) - พี่ชายของทไวไลท์ และเป็นเพื่อนเพียงคนเดียวของทไวไลท์ในสมัยเด็ก เป็นยูนิคอร์นไม่เหมือนกับทไวไลท์ มีลำตัวสีขาว ผมและหางสีน้ำเงิน ปัจจุบันได้แต่งงานกับเจ้าหญิงเคเดนซ์

* **ไดมอนด์เทียร่า** (Diamond Tiara) - ลูกม้าคู่กัดของกลุ่มคิวตี้มาร์คครูเซเดอร์เพราะเธอมีคิวตี้มาร์ค จึงชอบโอ้อวด เป็นม้าตัวสีชมพูผมหางสองสี สีม่วงอ่อนกับขาว เป็นเพื่อนสนิทกับซิลเวอร์สปูน

* **ซิลเวอร์สปูน** (Silver Spoon) - ลูกม้าตัวสีเทาผมสีเทาอ่อน  ใส่แว่นและถักเปียคู่กัดกับคิวตี้มาร์ค ครูเซเดอร์เพราะเธอมีคิวตี้มาร์ค เป็นเพื่อนสนิทกับไดมอนด์เทียร่า

***เบ็บส์ ซีด** (Babs Seed) เดิมสนิทกับไดมอนด์เทียร่าและซิลเวอร์สปูน เป็นม้าตัวสีน้ำตาล ผมหางสองสี สีแดงกับสีชมพู ชอบกลั่นแกล้งพวกกลุ่มคิวตี้มาร์คครูเซเดอร์ แต่ภายหลังได้คืนดีกับกลุ่มคิวตี้มาร์ค ครูเซเดอร์และได้ย้ายมาอยู่กลุ่มนี้แล้ว

* **ซีโคร่า** (Zecora) - ม้าลายที่อาศัยอยู่ในป่าเอเวอร์ฟรี หลายคนต่างเกรงกลัวเธอและคิดว่าเธอเป็นแม่มดแต่จริง ๆ เธอใจดีและเป็นมิตรพอสมควร ภายหลังได้รับการยอมรับจากโพนี่ทุกตัวแล้ว

* **เดอร์ปี้** (Derpy) - ม้าเพกาซัสตัวสีเทา ผมหางทอง เธอชอบกินมัฟฟินมากและเป็นตัวละครที่ได้รับความนิยมสูงจนแซงหกตัวหลักไปเลยทีเดียว

* **เชียร์ริลี่** (Cheerilee) - ม้าตัวสีชมพูเข้มผมหางสีชมพูอ่อน เพื่อนเก่าของแรริตี้ เป็นคุณครูสอนพวกลูกม้าอยู่โรงเรียนโพร์นี้วิล

* **คุณยายสมิธ** (Granny Smith) - คุณยายของบิ๊กแม็กอินทอช แอปเปิ้ลแจ็ค และแอปเปิ้ลบลูม ม้าตัวสีเขียวมีผมหางสีขาว  เดินช้ามเนื่องจากชรามากแล้ว และเป็นหนึ่งในผู้ก่อตั้งโพนี่วิลล์

* **คุณนายคัพเค้ก** (Mrs.Cup Cake) - ม้าตัวสีฟ้าและมีหางและผมสีชมพูม้วนเหมือนครีม เป็นเจ้าของร้านที่พิงค์กี้พายทำงานอยู่

* **คุณแครอทเค้ก** (Mr.Carrot Cake) - ม้าตัวสีเหลืองมีหางและผมสีส้มใส่หมวก เป็นหนึ่งในเจ้าของร้านที่พิงค์กี้พายทำงานอยู่ สามีของคุณนายคัพเค้ก

* **บอนบอน** (Bon Bon) - ม้าตัวสีครีม ผมสองสี สีชมพูและสีน้ำเงินเข้ม มักจะปรากฏตัวคู่กับไลร่า เป็นตัวประกอบฉากแต่จริง ๆ เธอเด่นไม่ใช่น้อย

* **ไลร่า ฮาร์ทสตริง** (Lyra Heartstrings) - ม้ายูนิคอร์นตัวสีมิ้นท์ ผมสองสี สีเขียวอ่อนกับสีขาว เป็นม้าที่คู่กับบอนบอน เป็นตัวประกอบฉาก

* **ทริกซี่** (Trixie) - ม้ายูนิคอร์นลูกครึ่งสองเชื้อชาติ ม้าตัวสีน้ำเงินผมหางสีฟ้า เป็นนักมายากล คู่แข่งทางด้านเวทมนตร์กับทไวไลท์ โดยในซีซั่นที่ 8 ได้กลายเป็นเพื่อนรักกับสตาร์ไลท์

* **ดีเจพอน 3** (DJ Pon3) - ม้ายูนิคอร์นตัวสีขาว ผมสองสี สีฟ้ากับสีน้ำเงิน เป็นดีเจ เป็นตัวประกอบฉากที่ดังไม่ใช่น้อย

* **แฟลซ เซนทรี่** (Flash Sentry) - ม้าเพกาซัสตัวสีส้มอ่อนผมหางสีน้ำเงินเข้ม เป็นรอยัลการ์ด ปรากฏตัวใน Season 4 ตอนที่ 11 (Three's a Crowd) และค่อนข้างจะเด่นในภาค Equestria Girls แอบชอบทไวไลท์ 

***ม็อด พาย** (Maud Pie) ม้าตัวสีเทาผมหางสีม่วง เป็นพี่สาวของพิงค์กี้พายเธอกินหินอยู่ตลอดเธอมักจะไม่ค่อยพูดมากเหมือนพิงค์กี้เท่าไร เธอมีความวิเศษก็คือเธอสามารถขุดหินที่ใหญ่ให้ละเอียดได้ปรากฏตัวครั้งแรก ใน Season 4 ตอนที่ 18 (Maud Pie)

* **รอยัล การ์ด** (Royal Guard) - ม้าเพกาซัส ที่คอยปกป้องเมือง หน้าประตูเมืองก็มีรอยัล การ์ดคอยเฝ้าอยู่ด้วย

* **กิลดา** (Gilda) - กริฟฟิน (สัตว์ในเทพนิยายครึ่งสิงโตครึ่งอินทรี) เพื่อนเก่าของเรนโบว์แดชแต่นิสัยไม่ดีชอบแกล้งม้าโพนี่ทุกตัวไม่เว้นแม้แต่ฟลัทเทอร์ชายทำให้พิ้งค์กี้พายไม่ชอบเธอสุดๆ ภายหลังโดนเรนโบว์แดชรู้ว่าทำไม่ดีกับพวกเพื่อนใหม่ของตนจึงเลิกคบกัน

* **ดิสคอร์ด** (Discord) - หรือเรียกว่าดราโคเนสคัส ดิสคอร์ดคือปีศาจผู้นำความวุ่นวายมาสู่เอเควสเทรีย มีร่างกายเป็นสัตว์หลายชนิดผสมกัน ดิสคอร์ดเคยถูกเจ้าหญิงเซเลสเทียและเจ้าหญิงลูน่าผนึกไว้ในรูปร่างของหินด้วยพลังของศิลาแห่งความสามัคคี และได้กลับมาสร้างความวุ่นวายอีกครั้ง ครั้งนี้ได้ถูกพวกทไวไลท์ใช้พลังแห่งมิตรภาพจึงทำให้กลายเป็นหินเหมือนเดิม แต่ต่อมาก็ถูกปล่อยเพื่อที่จะสอนเขาให้เข้าใจถึงคำว่า มิตรภาพ แต่เขาก็ไม่เคยเข้าใจมันอย่างแท้จริงจนกระทั่งถูกหักหลังโดยเพื่อนเก่าเซนทอร์ที่ชื่อว่า "ลอร์ด ทีเร็ก" (Lord Tirek) ดิสคอร์ดเป็นผู้ครอบครองพลังแห่งความวุ่นวายที่มีพลังมหาศาลแต่นั่นก็ทำให้ผู้ที่สามารถใช้พลังนี้ได้มีแต่ตัวเขาเองเท่านั้น ซึ่งในซีซั่นที่ 9 "โคซี่ โกลว์" (Cozy Glow) ได้ใช้พลังของดิสคอร์ดที่แย่งชิงมาได้ทำให้ตนเองกลายเป็นโพนี่ที่ยิ่งใหญ่ที่สุด แต่ด้วยความที่เป็นพลังของดิสคอร์ด ทำให้เธอไม่สามารถใช้งานพลังนั้นได้หรือเมื่อใช้ก็จะผิดเพี้ยนและวุ่นวายเสมอจนทำให้เธอต้องยอมที่จะไม่ใช้พลังนั้น

* **ควีนคริสซาลิส** (Queen Chrysalis) เชนเจอร์ลิ่ง (Changerling) ที่มีผมหางสีเขียวราวสาหร่าย เธอมีพลังในการแปลงกายเป็นม้าตัวไหนก็ได้ ซึ่งในซีซั่นที่ 2 ตอนที่ 25 และ 26 เธอได้เปลี่ยนร่างเป็นเจ้าหญิงเคเดนซ์เพื่อแย่งไชนิ่งอาร์เมอร์ เธอมีรูปร่างลักษณะเป็นซอมบี้ทั้งเขาทั้งปีกและตามตัวมีรูพรุนอยู่ทั่วไปหมด ภายหลังได้โดนพลังแห่งความรักของไชนิ่งอาร์มเมอร์และเจ้าหญิงเคเดนซ์ทำให้ถูกขับไล่ออกจากเอเควสเทรีย แต่เธอไม่ได้สูญสลายไปไหนและเธอได้กลับไปยังอาณาจักรเชนเจอร์ลิ่งของเธอและในซีซั่นที่ 6 ตอนที่ 25 และ 26 เธอได้ใช้กองทัพของเธอมาจับตัวเหล่าเจ้าหญิงรวมถึงตัวละครหลักและคนใกล้ชิดทั้งหมดไปไว้ที่อาณาจักรของเธอ แต่ "สตาร์ไลท์ กลิมเมอร์ (Starlight Glimmer) , ทริกซี่ (Trixie) , ดิสคอร์ด (Discord) , ทอแรกซ์ (Thorax)" ได้ตามไปช่วยเหลือทุกตัวที่ถูกจับไปพร้อมทั้งปลดปล่อยเหล่าเชนเจอร์ลิ่ง (ยกเว้นตัวคริสซาลิสเอง) จากการครอบงำของเธอ คริสซาลิสได้หนีไปตั้งหลักที่ป่าแห่งหนึ่งและได้สร้าง Mane 6 ตัวปลอมขึ้นมาจากกิ่งไม้ (เรียกว่าพวก Mean 6) เพื่อที่จะชิงศิลาแห่งความสามัคคี (Element of Harmony) มา แต่ต้นไม้แห่งมิตรภาพ (Tree of Harmony) ก็ได้สลายร่างตัวปลอมทั้งหมด ทำให้คริสซาลิสต้องหนีไปอีกครั้ง จนในซีซั่นที่ 9 ได้ถูก "โกรการ์" (Grogar) ช่วยเอาไว้ เธอได้ร่วมมือกับทิเร็ก , โคซี่ โกลว์ (Cozy Glow) ใช้พลังจาก "กระดิ่งของโกรการ์ (Grogar's Bell) ทำให้เธอมีพลังมากขึ้นหลายเท่าตัวจนสามารถกลับมาแก้แค้นสตาร์ไลท์ได้สำเร็จและร่วมกับทิเร็กและโคซี่ในการยึดครองเอเควสเทรีย "ย้ำว่า ยึดครองเอเควสเทรีย" สุดท้าย ทไวไลท์ได้ใช้พลังแห่งมิตรภาพของ Mane 6 ทั้ง 3 ganeration ทำให้หมดพลังลง และถูกเจ้าหญิงเซเลสเทีย , เจ้าหญิงลูน่า , ดิสคอร์ดรวมพลังทำให้กลายเป็นรูปปั้นหินตลอดกาล

* **ทอแรกช์** (Thorax)  เป็นเชนเจอลิ่ง แต่จิตใจไม่ใช่ปีศาจเขาแอบช่วยเหลือพวกโพนี่และได้เป็นเพื่อนกับสไปค์ ในภายหลังได้กลับสู่ร่างที่แท้จริง

* **ลอร์ด ทีเร็ก** (Lord Tirek) - เป็นเซนทอร์ที่มาจากดินแดนห่างไกล เขาและน้องชายของเขา สคอร์แพน วางแผนขโมยพลังของม้าทั้งหมดในเอเควสเทรียแต่ สกอร์แพนได้สร้างความเป็นเพื่อนขึ้นมากับเหล่าม้าในอาณาจักร จึงหักหลังพี่ชายของตนและกลับไปยังบ้านเกิดและปล่อยให้ทีเร็กถูกขังไว้ในทาร์ทารัส ต่อมาทีเร็กได้ถูกปลดปล่อยและได้หลอกใช้ ดิสคอร์ด ให้เขาได้พลังของม้าทั้งหมดแต่สุดท้ายก็ถูกขังเหมือนเดิมโดย ทไวไลท์และเพื่อนๆของเธอ

* **ซันเซส ชิมเมอร์** (Sunset Shimmer) ม้ายูนิคอร์น มีตัวสีส้มอ่อน ผมหางสองสี สีเหลืองกับสีแดง เคยเป็นศิษย์ของเจ้าหญิงเซเลสเทีย แต่เธอแยกไปทางของตัวเองจนเข้าไปในอีกมิติและขโมยมงกุฏของทไวไลท์ รวมถึงเคยเป็นศัตรูกับพวกทไวไลท์ แต่ด้วยพลังแห่งมิตรภาพ ทำให้เธอรู้ว่ามงกฏนั้นไม่สำคัญอะไรเลย เธอจึงตัดสินใจที่จะอาศัยอยู่ที่นั่น และได้กลายเป็นเพื่อนสนิทกับพวกทไวไลท์ และมีบทบาทหลักในภาค Equestria Girls กับกลุ่มหลัก Mane 6

* **สตาร์ไลท์ กริมเมอร์** (Starlight Glimmer) ยูนิคอร์นตัวสีม่วงอ่อน ผมและหางสองสีคือสีม่วงกับสีเขียว เคยพยายามจะขโมยคิวตี้มาร์ค (Cutie Mark) ของโพนี่ตัวอื่นเพราะเธอเคยมีปมในอดีตเกี่ยวกับคิวตี้มาร์ค ถูกพวกทไวไลท์มาห้ามปราบไว้แต่เธอก็ได้ตลบหลังพวกทไวไลท์และขโมยคิวตี้มาร์คของพวกทไวไลท์ไปได้สำเร็จ จนกระทั่งโพนี่ที่ถูกสตาร์ไลท์เอาคิวตี้มาร์คไปรู้ความจริงที่ว่าสตาร์ไลท์หลอกใช้ก็ได้ไปนำคิ้วตี้มาร์กกลับคือมา สตาร์ไลท์ไหวตัวทันนำคิวตี้มาร์กของพวกทไวไลท์หนีไปเกือบสำเร็จ แต่ถูกขัดขวางโดยเหล่าโพนี่ที่เธอหลอกใช้ เธอได้หนีไปตัวเปล่าและกลับมาในซีซั่นที่ 5 ตอนที่ 25 และ 26 เธอพยายามจะหยุดยั้งการได้รับคิวตี้มาร์คของ Mane 6 ด้วยการย้อนเวลาผ่านคิวตี้แมพ (Cutie Map) ในปราสาทของทไวไลท์ไปหยุดยั้ง "โซนิก เรนบูม" (Sonic Rainboom) ที่เรนโบว์แดชตอนเด็กได้ทำ ทไวไลท์ได้แสดงให้เห็นถึงผลกระทบจากการที่เธอทำแบบนี้และได้สอนตัวเธอเกี่ยวกับมิตรภาพจนเธอกลับตัวกลับใจเป็นคนดีและกลายเป็นเพื่อนกับพวกทไวไลท์ สตาร์ไลท์เป็นยูนิคอร์นที่มีความสามารถเรื่องเวทมนตร์มากจนเกือบเทียบเท่าทไวไลท์ เวทมนตร์ที่แสดงว่าเธอเก่งกาจด้านเวทมนตร์ ตัวอย่างเช่น การเทเลพอร์ต (Teleport หรือการเคลื่อนย้ายตำแน่งในพริบตา) แบบต่อเนื่อง การระเบิดพลังเวทมหาศาล การรวมเวทมนตร์เพื่อสร้างเวทมนตร์ใหม่ การสร้างเวทมนตร์ และอื่นๆอีกมากมาย ในซีซั่นที่ 8 หลังจากที่ทไวไลท์ได้สร้างโรงเรียนแห่งมิตรภาพ (School of Friendship) ทไวไลท์ได้ชวนให้เธอไปเป็นที่ปรึกษาประจำโรงเรียน ในอนาคตหลังจากที่ทไวไลท์ได้เป็นเจ้าหญิงปกครองเอเควสเทรียอย่างสมบูรณ์แล้ว มีความน่าจะเป็นที่เธอได้เป็นผู้อำนวยการโรงเรียนแทนทไวไลท์ เธอมีความชอบคอกับ "ซันเบิร์ส" (Sunburst) เพื่อนในสมัยเด็กของเธอ

* **คิง ซอมบร้า** (King Sombra) ราชาที่เข้ามารุกรานและยึดครองอาณาจักรคริสตัล (Crystal Empire) ถูกเจ้าหญิงเซเลสเทียและเจ้าหญิงลูน่าทำให้กลายเป็นเงาและผนึกเอาไว้ที่ขั้วโลกเหนือ (Frozen North) แต่ก็กลับมายึดครองอาณาจักรคริสตัลอีกครั้ง แต่ครั้งนี้ถูกพลังของคริสตัลฮาร์ท (Crystal Heart) ทำให้สลายไปอีกครั้ง ในซีซั่นที่ 9 คิงซอมบร้าได้กลับมาอีกครั้งด้วยการอัญเชิญของ "โกรการ์" (Grogar) และได้เข้ายึดครองอาณาจักรคริสตัลได้โดยสมบูรณ์ แต่เมื่อพวกของทไวไลท์ได้ฟื้นฟูอาณาจักรและขับไล่คิงซอมบร้าไปได้ คิงซอมบร้าก็ได้ไปทำลายต้นไม่แห่งความสามัคคี (Tree of Harmony) และศิลาแห่งความสามัคคี (Element of Harmony) พร้อมเข้ายึดแคนเทอร์ล็อต (Canterlot) ด้วยการควบคุมเหล่าโพนี่จากหลายๆที่ในการช่วยยึดครอง (ขณะที่คิงซอมบร้าเข้ายึดครองแคนเทอร์ล็อตเจ้าหญิงเซเลสเทียและเจ้าหญิงลูน่าออกมาช่วยพวกทไวไลท์ที่อยู่ที่โพนี่วิลล์ (Ponyville)) แต่สุดท้ายก็ถูกพวกทไวไลท์ใช้พลังแห่งมิตรภาพทำให้สลายไปตลอดกาล

* **สตาร์สวิล เดอะ เบียร์เดด** (Starswirl the Bearded)

* **กัสตี้ เดอะ เกรต** (Gusty The Great)

* **มิสท์ เมน** (Mist Mane)

* **โซแนมบูลลา** (Sonumbulla)

* **ร็อกฮูฟ** (Rockhoof)

* **สเตเจียน** (Stegien)

* **โกรการ์** (Grogar)

* **โคซี่ โกลว์** (Cozy Glow)

## จำนวนตอนและฤดูกาล


## การเผยแพร่
### ประเทศไทย
ในประเทศไทย ได้เคยฉายใน ช่อง Cartoon Network ในทรูวิชั่นส์ ปัจจุบัน ออกอากาศทางช่อง บูมเมอแรง (ไทย) และ ALTV รวมทั้งบริษัท ทีไอจีเอ จำกัด เป็นเจ้าของลิขสิทธิ์ในประเทศไทย

## อ้างอิง
* 

## แหล่งข้อมูลอื่น
* My Little Pony: Friendship is Magic วิกิภาษาไทย
* ''My Little Pony: Friendship Is Magic'' at Hasbro Studios
*  at Hub Network
*  at TV Tokyo
* 


หมวดหมู่:การ์ตูน
หมวดหมู่:การ์ตูนทีวีแอนิเมชัน
หมวดหมู่:การ์ตูนอเมริกัน
หมวดหมู่:การ์ตูนแคนาดา
หมวดหมู่:รายการโทรทัศน์ภาษาอังกฤษ
หมวดหมู่:ตัวละครกลุ่มเจ็ด
หมวดหมู่:รายการโทรทัศน์ที่มีฉากในประเทศสมมุติ
หมวดหมู่:การ์ตูนทีวีแอนิเมชันเกี่ยวกับม้า
หมวดหมู่:ภาพยนตร์และโทรทัศน์มีม
หมวดหมู่:อินเทอร์เน็ตมีม
หมวดหมู่:รายการโทรทัศน์อเมริกันที่เริ่มออกอากาศตั้งแต่ พ.ศ. 2553
หมวดหมู่:รายการโทรทัศน์อเมริกันที่ยุติการออกอากาศในปี พ.ศ. 2562
หมวดหมู่:รายการโทรทัศน์แคนาดาที่เริ่มออกอากาศตั้งแต่ พ.ศ. 2553
หมวดหมู่:รายการโทรทัศน์แคนาดาที่ยุติการออกอากาศในปี พ.ศ. 2562